遊愚溪
作者：黄庭堅
朝代：宋

paragraphs: 意行到愚溪，竹輿鳴擔肩。
冉溪昔居人，埋沒不知年。
偶託文字工，遂以愚溪傳。
柳侯不可見，古木蔭濺濺。
羅氏家瀟東，瀟西讀書園。
笋茁不避道，檀欒摇春煙。
下入朝陽巖，次山有銘鎸。
蘚石破篆文，不辨瞿李袁。
嵌竇響笙磬，洞中出寒泉。
同遊三五客，拂石弄潺湲。
俄頃生白雲，似欲駕我仙。
吾將從此逝，挽牽遂回船。